Document ID: 31982D0442

ΑΠΟΦΑΣΗ ΤΗΣ ΕΠΙΤΡΟΠΗΣ της 19ης Μαΐου 1982 περί αιτήσεων αποδόσεως σύμφωνα με τον κανονισμό (ΕΟΚ) αριθ. 1054/81 για την ανάπτυξη κοινής δράσεως υπέρ της παραγωγής βοοειδών κρεατοπαραγωγής στην Ιρλανδία και στη Βόρεια Ιρλανδία (Το κείμενο στην αγγλική γλώσσα είναι το μόνο αυθεντικό)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 1054/81 του Συμβουλίου της 21ης Απριλίου 1981 για την ανάπτυξη κοινής δράσεως υπέρ της παραγωγής βοοειδών κρεατοπαραγωγής στην Ιρλανδία και στη Βόρεια Ιρλανδία (1), και ιδίως το άρθρο 6 παράγραφος 3,
Εκτιμώντας:
ότι οι αιτήσεις αποδόσεως που πρόκειται να υποβληθούν από την κυβέρνηση του Ηνωμένου Βασιλείου,όσον αφορά τη Βόρεια Ιρλανδία, και από την κυβέρνηση της Ιρλανδίας στο ΕΓΤΠΕ, Τμήμα Προσανατολισμού, πρέπει να περιέχουν ορισμένες πληροφορίες οι οποίες είναι αναγκαίες για να διαπιστωθεί αν η δαπάνη είναι σύμφωνη με τις διατάξεις του κανονισμού (ΕΟΚ) αριθ. 1054/81-
ότι, για να είναι αποτελεσματικός ο έλεγχος αυτός, τα εν λόγω Κράτη μέλη πρέπει να θέτουν στη διάθεση της Επιτροπής, για περίοδο τριών ετών από την καταβολή της τελευταίας αποδόσεως, τα σχετικά δικαιολογητικά έγγραφα-
ότι τα μέτρα που προβλέπονται στην παρούσα απόφαση είναι σύμφωνα με την γνώμη της Επιτροπής του Ευρωπαϊκού Γεωργικού Ταμείου Προσανατολισμού και Εγγυήσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Οι αιτήσεις αποδόσεως που συντάσσονται βάσει του άρθρου 6 του κανονισμού (ΕΟΚ) αριθ. 1054/81 πρέπει να υποβάλλονται σύμφωνα με τους πίνακες που εμφαίνονται στα παραρτήματα 1 έως 7.
2. Οι κυβερνήσεις της Ιρλανδίας και του Ηνωμένου Βασιλείου θα ανακοινώσουν στην Επιτροπή,συγχρόνως με την υποβολή της πρώτης αιτήσεως αποδόσεως, τα κείμενα των εθνικών διατάξεων εφαρμογής και ελέγχου, των διοικητικών οδηγιών, εντύπων ή οποιωνδήποτε εγγράφων που αφορούν τη διοικητική διαδικασία για την εφαρμογή των εν λόγω μέτρων.
Άρθρο 2
Οι κυβερνήσεις της Ιρλανδίας και του Ηνωμένου Βασιλείου θα θέσουν στη διάθεση της Επιτροπής, για περίοδο τριών ετών από την καταβολή της τελευταίας αποδόσεως, όλα τα δικαιολογητικά που βρίσκονται στην κατοχή τους και βάσει των οποίων έχει χορηγηθεί η προβλεπόμενη στον κανονισμό (ΕΟΚ) αριθ. 1054/81 ενίσχυση ή επικυρωμένα αντίγραφα καθώς και τους πλήρεις φακέλους των δικαιούχων.
Άρθρο 3
Η παρούσα απόφαση απευθύνεται στην Ιρλανδία και το Ηνωμένο Βασίλειο.
Έγινε στις Βρυξέλλες, στις 19 Μαΐου 1982.

Labels: 17
19
12
18
15